Veronika Cifrová Ostrihoňová

Veronika Cifrová Ostrihoňová, B. A. (* 3. február 1989, Bratislava) je bývalá slovenská televízna redaktorka, reportérka a moderátorka. V súčasnosti je poslankyňou Európskeho parlamentu za stranu Progresívne Slovensko.

 Životopis 
V roku 2008 absolvovala štúdium v programe International Baccalaureate Diploma na Gymnáziu Jura Hronca v Bratislave. Vyštudovala politológiu a históriu na univerzite v Paríži a na New York University v USA. 

Do televízie Markíza prišla v roku 2013, kde pracovala ako redaktorka v spravodajskej relácii Televízne noviny, kde sa zameriavala na témy z oblasti zdravotníctva. V roku 2015 uvádzala reláciu Šoubiz noviny. Od roku 2021 do 2024 moderovala a spolutvorila reláciu Silná zostava na RTVS.

10. septembra 2016 sa vydala za rozhlasového a televízneho moderátora Mateja „Sajfu“ Cifru.

Od júna 2017 uvádzala Talk show SIT DOWN s Veronikou, s ktorou cestovala po celom Slovensku. V šou predstavovala inšpiratívne osobnosti, zaujímavé ženy a známych mužov. Medzi jej hosťami boli napríklad novinárka Monika Tódová, Marianna Kováčová z Centra Slniečko, Katarína Strýčková, aj prezidentka Zuzana Čaputová, z mužov privítali športovcov ako Richard Lintner, komikov ako Tomáš Hudák, či Jakub Gulík, aj hercov - Braňa Deáka, Jána Koleníka a mnohých iných. 

Od roku 2019 natáčala videá na svoj YouTube kanál Very Veri, na ktorom už dlhšie nie je aktívna.

V roku 2023 ju slovenské vydanie magazínu Forbes uvádzalo na 7. mieste rebríčka slovenských influencerov. V roku 2023 bola šéfredaktorkou historicky prvého vydania Forbes Woman.

 Politické pôsobenie 
V roku 2024 oznámila vstup do politiky kandidatúrou do eurovolieb na kandidátnej listine Progresívneho Slovenska (PS) vedenej expremiérom Ľudovítom Ódorom. Na základe toho s RTVS ukončila spoluprácu v relácii Silná zostava. V júni bola zvolená za europoslankyňu s počtom hlasov 117 107. V Európskom parlamente je členkou frakcie Renew Europe (Obnovme Európu). Ako členka pôsobí vo výboroch pre právny štát a občianske slobody (LIBE) a pre verejné zdravie (SANT). Je náhradníčkou vo výboroch pre vnútorný trh a ochranu spotrebiteľa (IMCO) a pre rodovú rovnosť (FEMM). Zároveň pôsobí ako členka v Delegácii pri Parlamentnom zhromaždení pre partnerstvo EÚ – Spojené kráľovstvo a ako náhradníčka v Delegácii pre vzťahy s Kanadou. Aktívne sa zúčastňuje aj Monitorovacej skupiny Európskeho parlamentu pre demokraciu, právny štát a základné práva, ktorá sa venuje monitorovaniu vývoja vo viacerých členských štátoch vrátane Slovenska. V októbri 2024 sa stala právoplatnou členkou Progresívneho Slovenska.

 Osobný život 
Je vydatá za Mateja „Sajfu“ Cifru, s ktorým má dcéru Sáru (* 2019) a syna Šimona Kolomana (* 2022).

 Ocenenia 
 2019: Osobnosť televíznej obrazovky v kategórii „redaktor spravodajstva“.
 2023: Novinárska cena za reláciu Silná zostava v kategórii Audiovizuálna žurnalistika - rozhovor a diskusia s témou “Ako sa žije transrodovým ľuďom na Slovensku”

 Referencie 

 Externé odkazy 
 Cifrová Ostrihoňová: Do politiky ma pozvali výroky poslanca Glücka o znásilnených ženách – rozhovor v Denníku N (2024)

Kategória:Osobnosti z Bratislavy
Kategória:Slovenskí televízni moderátori
Kategória:Slovenskí redaktori
Kategória:Slovenskí youtuberi
Kategória:Slovenské političky
Kategória:Absolventi New York University
Kategória:Slovenskí europoslanci (2024 – 2029)
Kategória:Slovenské osobnosti médií v politike